На наступным тыдні пасля перамогі Марк Сэлбі гуляў на запрашальным турніры ў Бразіліі з удзелам такіх прафесійных снукерыстаў, як Шон Мёрфі, Пітэр Эбдан і Джэймі Коўп, і мясцовых гульцоў. У першым матчы ён абыграў Сцюарта Бінэма ў вырашальным фрэйме (4:3), а ў другім раўндзе саступіў Пітэру Эбдану з лікам 3:4, не паказаўшы сваёй лепшай гульні. Няўдала Сэлбі выступіў і на двух наступных, пятым і сёмым (на шостым этапе ў Варшаве Сэлбі не ўдзельнічаў), турнірах PTC у Шэфілдзе і Глостэры, прайграўшы Роберту Мілкінсу ў 1/64 фіналу (2:4) і Эндзі Хіксу ў 1/32 фіналу (0:4) адпаведна. На восьмым этапе PTC у ірландскім горадзе Кіларні Марк упэўнена перайграў Альфрэда Бёрдэна (4:1), Грэма Дота (4:0), Джымі Робертсана (4:3) і Бары Хокінса (4:1), выйшаўшы ў 1/4 фіналу на Сцюарта Бінэма. Праціўнік ішоў наперадзе з лікам 2:0 і 3:2, аднак Сэлбі атрымаў перамогу ў паядынку з лікам 4:3, зрабіўшы дзве соценныя серыі, але ў паўфінале не здолеў навязаць барацьбу фіналісту чэмпіянату свету Джаду Трампу, саступіўшы з лікам 1:4. На адкрытым чэмпіянаце Антверпена ў Бельгіі, які стаў дзявятым турнірам нізкарэйтынгавай серыі, і на дзясятым этапе PTC у Шэфілдзе Марк Сэлбі прайграў на стадыі 1/16 фіналу Эндзі Хіксу (1:4) і Майклу Холту (3:4) адпаведна. На чэмпіянаце Вялікабрытаніі Марк разграміў Раяна Дэя ў першым раўндзе з лікам 6:0, не дазволіўшы апаненту набраць нават 60 балаў за ўвесь матч, аднак у другім паядынку ён саступіў Марку Фу з Ганконга з лікам 3:6, у другі раз запар вылецеўшы на стадыі 1/8 фіналу гэтага спаборніцтва.